สภาประกันภัยอาเซียน ดัน ‘ไมโครอินชัวรันส์’ รับเออีซี
โดย...วารุณี อินวันนา
29 ต.ค. 2558

โดย...วารุณี อินวันนา
การประชุมสภาประกันภัยอาเซียน หรือเอไอซี เมื่อวันที่ 28 ต.ค. ที่กรุงพนมเปญ ประเทศกัมพูชา ให้ความสำคัญกับการเตรียมความพร้อมในการก้าวเข้าสู่การเปิดการค้าในกลุ่มประชาคมเศรษฐกิจอาเซียน หรือเออีซี ในต้นปี 2559 ซึ่งเป็นความท้าทายอย่างมากของประเทศในภูมิภาคเอเชียตะวันออกเฉียงใต้ สำหรับการประชุมครั้งนี้ เป็นครั้งที่ 41 มีหน่วยงานที่เป็นผู้กำกับธุรกิจประกันภัย 18 แห่ง และหน่วยงานที่เกี่ยวข้องกับธุรกิจประกันภัยในส่วนภาคเอกชน 41 องค์กร เข้าร่วมประชุม
เมย วาน ผู้อำนวยการทั่วไป กรมอุตสาหกรรมการเงิน กระทรวงเศรษฐกิจและการเงิน ประเทศกัมพูชา กล่าวว่า ประเทศสมาชิกต่างรับรู้ว่าเออีซีมีโอกาสมหาศาล ซึ่งอาเซียนเป็นพื้นที่ที่มีความหลากหลายที่สุดแห่งหนึ่ง ทั้งด้านระบบการเมือง ภูมิหลังทางวัฒนธรรม ระดับการพัฒนาเศรษฐกิจในแต่ละประเทศมีความแตกต่างกัน 
อย่างไรก็ตาม กระบวนการบูรณาการเข้าเป็นหนึ่งเดียวกันในภูมิภาคจะมีการพัฒนาอย่างต่อเนื่องในระยะยาว และเออีซีที่จะเกิดขึ้นในปี 2559 เป็นกุญแจสำคัญที่จะไขสู่ความสำเร็จ ที่ธุรกิจจะต้องหาวิธีใช้ประโยชน์จากตลาดแบบบูรณา การให้มากขึ้น เช่น ผู้ผลิตสินค้าที่มีต้นกำเนิดในอาเซียน และผู้ค้าส่งออกไปยังอาเซียนด้วยกัน จะได้ประโยชน์จากการที่ไม่ต้องจ่ายภาษี และต้นทุนการผลิตในภูมิภาคนี้ยังต่ำ เพิ่มศักยภาพการแข่งขัน
ขณะที่ธุรกิจประกันภัย 10 ประเทศในอาเซียน ก็จะกลายเป็นตลาดเดียวกันจากการเปิดเสรีอาเซียนถือเป็นโลกใบใหม่ ที่เกิดการเปลี่ยนแปลงทั้งทางด้านภูมิศาสตร์ โอกาส และความท้าทายทางธุรกิจในการประชุมครั้งนี้ มีการหารือกันถึงช่องทางการจัดจำหน่ายที่มีความสามารถในการกระจายสินค้าไปสู่ลูกค้า โดยเฉพาะกลุ่มคนวัย 20 ปี ที่มีความต้องการบริโภคสินค้าและบริการที่แตกต่าง ซึ่งสินค้าประกันภัยไม่ใช่สินค้าที่ลูกค้าตัดสินใจซื้อง่ายๆ จึงควรจะหาวิธีการขายด้วยการไปผูกกับสินค้าอื่นๆ หรือบริการอื่นๆ ที่ให้ความคุ้มครองพื้นฐาน เพื่อเพิ่มโอกาสในการเพิ่มยอดขาย
ทั้งนี้ ที่ประชุมเห็นตรงกันว่า ประกันไมโครอินชัวรันส์ หรือประกันภัยราคาถูก มีโอกาสสูงที่จะเกิดได้ก่อนสินค้าอื่นๆ ในตลาดอาเซียน จึงควรจะส่งเสริมให้เกิดความร่วมมือกัน โดยนำเทคโนโลยีโทรศัพท์มือถือเข้ามาช่วยในการเป็นช่องทางการจัดจำหน่าย เพราะเข้าถึงลูกค้าได้ง่าย และใช้ง่าย ซึ่งจะต้องมีกฎระเบียบที่เอื้อต่อการทำตลาดในกลุ่มผู้ประกันตน เพื่อให้ผู้มีรายได้น้อยเข้าถึงความคุ้มครองพื้นฐาน เช่น การให้ดำรงเงินกองทุนตามระดับความเสี่ยงในอัตราที่ต่ำ เพราะสินค้าดังกล่าวมีกำไรน้อยมาก 
นอกจากนี้ ต้องทำการแบ่งกลุ่มตลาดตามความต้องการที่หลากหลาย และแบ่งกลุ่มลูกค้าตามรายได้ 
ยกตัวอย่าง ประเทศฟิลิปปินส์ เป็นหนึ่งในประเทศที่ประกันภัยราคาถูกประสบความสำเร็จอย่างมาก ซึ่งเป็นผลมาจากความน่าชื่อถือ ราคาไม่แพง การเข้าถึงประชาชน ระบบการให้บริการสินไหม และมีระบบการป้องกันการทุจริตในพื้นที่ที่คิดว่าเป็นพื้นที่เสี่ยง อย่างไรก็ตาม ประเทศที่ธุรกิจประกันภัยกำลังเริ่มต้นพัฒนา ยังต้องใช้เวลาอีกนานในการพัฒนาขีดความรู้ ความสามารถ ซึ่งจะต้องอาศัยการถ่ายทอดจากบริษัทประกันภัยข้ามชาติอย่างต่อเนื่อง ซึ่งผู้มีส่วนได้เสียจะต้องมีการวางแผนในการเสริมทักษะเหล่านี้ให้มากขึ้นขณะที่ผู้กำกับธุรกิจประกันภัย นอกจากจะทำหน้าที่กำกับดูแลธุรกิจอย่างเข้มงวดแล้ว ยังต้องมีบทบาทในการพัฒนาตลาดประกันภัยให้เติบโต
สำหรับแผนการรองรับการเปิดเออีซีของประเทศไทย ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ร่วมกับภาคเอกชน มีการออกมาตรการเชิงรับ มาตรการเชิงรุก และกลยุทธ์สนับสนุน อาทิ การเพิ่มศักยภาพผู้เล่นในประเทศ ผ่านการเพิ่มระดับเงินกองทุนขั้นต่ำ การเพิ่มสัดส่วนผู้ถือหุ้นต่างชาติ และการยกระดับธรรมาภิบาล และมาตรฐานการปฏิบัติงานของบริษัทประกันภัย รวมถึงการสร้างสภาพการแข่งขันที่เอื้อต่อการเติบโต ผ่านการลดการกำกับดูแลอัตราเบี้ยประกันภัยและค่าบำเหน็จ และให้ใบอนุญาตการประกอบธุรกิจประกันภัยแบบต่างตอบแทน
รวมถึงพัฒนาโครงสร้างพื้นฐานที่จำเป็นและเอื้อต่อการขยายธุรกิจ โดยการส่งเสริมการขยายธุรกิจประกันภัยไทยไปในภูมิภาคอาเซียน และการส่งเสริมการขายผลิตภัณฑ์ประกันภัยในภูมิภาคอาเซียน
ล่าสุด เมื่อวันที่ 21 ส.ค. 2558 บริษัท กรุงเทพประกันภัย ได้เข้าลงทุนในบริษัท บางกอก อินชัวรันส์ (ลาว) ทุนจดทะเบียน 2 ล้านเหรียญสหรัฐ ถือหุ้นในสัดส่วน 45% เป็นเงินลงทุน 9 แสนเหรียญสหรัฐ นอกเหนือจากที่มีการร่วมทุนในกัมพูชา เวียดนาม อินโดนีเซีย 
นอกจากนี้ ยังมีบริษัท เมืองไทยประกันชีวิต บริษัท ทิพยประกันภัย ได้ขยายการลงทุนไปยังประเทศลาว บริษัท วิริยะประกันภัย มีการจับมือกับพันธมิตรในลาวให้บริการสินไหมประกันภัยภาคบังคับ